Draft:Arnold Mushwana

Arnold Mushwana i n’watindzimi wa Mutsonga loyi a nga tswariwa emugangeni wa ka Hovheni, eJulesburg ehansi ka Masipala wa Tzaneen, eka Xifundzakulu xa Limpopo. I n’wana wa vumune, tlhelo xisivarhumbu xa N’waMbhalani na Maboko Mushwana.

Mitirho ya yena ya vun’watindzimi yi katsa ku va mutsari wa tibuku, matsalwa ya vulasisi, muhundzuluxi, muhleri na mitirho yin’wana yo fambelana na swona.

Vutsongo bya yena na dyondzo

Dkd Mushwana u sungule ku nghena xikolo eHovheni Primary School, kusuka kona a ya nghena ePhyuphyani Junior Secondary School laha a paseke kona Giredi ya nhungu na kaye. Kusuka kona u yile eDumela High School laha a paseke kona Giredi ya 12.

U yisile tidyondzo ta yena emahlweni eYunivhesiti ya Vhenda laha a endlele kona BA Media and Language Studies. U tlhele a thwasela tidigiri ta Onasi ya Xitsonga, Masitasi na Vudokodela bya Xitsonga kona eYinivhesiti ya Vhenda.

Ntirho

Arnold Mushwana u sungule ku tirha tanihi muleteri wa nkarhinyana eYunivhesiti ya Vhenda. Hi nkarhi lowu, a a tlhela a dyondzisa Xitsonga eGreat Zimbabwe University. Kusuka kona u yile a ya tirha tanihi Muhleri wa tibuku ta swikolo eka Maskew Miller Longman. Hi 2012, u tirhile tanihi N’watindzimi ePalamende ya Rixaka eKapa. Hi 2014, u tlhelerile eYunivhesiti ya Vhenda ku ya tirha tanihi muleteri wa Xitsonga. U tirhisle malembenyana a nga si tlakusiwa a va muleterinkulu hi 2018. Hi lembe ra 2021, Mushwana u vuye a ya eYunivhesiti ya Afrika-Dzonga laha a tirhaka tanihi muleterinkulu wa Xitsonga ehansi ka Ndzawulo ya Tindzimi ta Xiafrika.

Vutsari

Ehansi ka vito rakwe, Arnold Mushwana u tsarile tibuku leti tin’wana ta kona ti tirhisiwaka eswikolweni. Tin’wana ta tibuku leti I novhele ya Ndzi ta Hlula leyi tirhisiwaka eka Giredi ya 7.

Mahungu

Arnold Mushwana I mutshamaxitulu wa National Language Body, ku nga xisimekiwa xa Pan South African Language Board. U vile emahungiwini swinene hi lembe ra 2023 endzhaku ka xiphiqo xa matsalelo ya mali ya Afrika-Dzonga. Xiphiqo a ku ri ku susiwa ka mpfumawulo wa /n/ eka vuhundzuluxeri bya rito ra Bangikulu. Mhaka leyi yi vuye yi vanga hoyihoyi eka valulavuri va ririmi ra Xitsonga. Tin’wana ta tindlu ta swa mahungu leti vulavuleke hi mhaka leyi ti katsa, Sunday Times, SA Government News Agency, Daily Maverick The SA Reserve Bank has committed a serious linguistic crime on new banknotes (dailymaverick.co.za), na tin'wana.